**ՍԻՍԻԱՆԻ ՀԱՄԱՅՆՔԻ ՂԵԿԱՎԱՐԻ ՊԱՇՏՈՆԱԿԱՏԱՐ ԱՐՄԵՆ ՀԱԿՈԲՋԱՆՅԱՆԻ ՈՒՂԵՐՁԸ` ՄԱՅԻՍԻ 9-Ի ԿԱՊԱԿՑՈՒԹՅԱՄԲ**

*Հարգելի՛ հայրենակիցներ, վետերաններ, նվիրյալներ*

Հայրենական Մեծ պատերազմում տարված հաղթանակը, Արցախի Պաշտպանության բանակի ստեղծման և Շուշիի ազատագրման իրադարձությունները ձևավորել են մայիսի 9-ը որպես եռատոն տոնելու ավանդույթը: Հայրենական Մեծ պատերազմի փառահեղ հաղթանակի մեջ մեծագույն և կարևորագույն ավանդ ունի հայ ժողովուրդը: Փա՛ռք հանուն հաղթանակի անմահացած բոլոր հերոսներին, փա՛ռք բոլոր նրանց, ովքեր սեփական կյանքից վեր են դասել խաղաղությունն ու արժանապատվությունը:

Մայիսի 9-ը նաև Արցախի Հանրապետության Պաշտպանության բանակի կազմավորման օրն է: Բանակ, որն անցել է ճակատամարտերի, պատերազմների միջով, դարձել ավելի մարտունակ, կերտել հաղթանակներ և պայքարել հայի խաղաղ ու խոստումնալից ապագայի համար: Խոնարհվում եմ բոլոր նրանց առջև, ովքեր իրականություն դարձրին ուժեղ և տոկուն բանակ ստեղծելու հայի նպատակն ու երազանքը, խոնարհվում եմ այն հերոսների առջև, ովքեր զոհեցին իրենց կյանքը՝ հանուն ապագա սերունդների: Չնայած, որ Շուշին արդեն երկրորդ տարին է գտնվում է ադրբեջանական վերահսկողության ներքո, բայց վստահ եմ, որ  այն մնում է հայ ժողովրդի հավատի, հույսի և վերածննդի խորհրդանիշը: